Hekkerek behatoltak az amerikai republikánus képviselőházi bizottság elektronikus rendszerébe a 2018-as félidős választások idején | SZON
2018.12.5 08:19
Washington – Ismeretlen hekkerek behatoltak az amerikai republikánusok képviselőházi bizottságának (NRCC) számítógépes rendszerébe a 2018-os félidős választások idején – jelentette be Ian Prior, a bizottság szóvivője kedden.
“A bizottság kiberbiztonsága kiváló, és amint értesült a támadásról, azonnal jelentette a Szövetségi Nyomozó Irodának (FBI), amely jelenleg is nyomozást folytat az ügyben” – olvasható a szóvivő által kiadott közleményben. Ian Prior ugyanakkor hozzátette: a nyomozás érdekében további részletekkel nem szolgálnak.
A Politico című lap információi szerint a hackerek kiléte ismeretlen, ellopott jelszavakkal törték fel a számítógépes rendszert, ám végül nem sikerült hozzáférniük a republikánus hálózat adataihoz. A bizottság számítógépes biztonsággal foglalkozó szakemberei már áprilisban észlelték a behatolási kísérleteket, megindult a belső vizsgálat, és már akkor értesítették az FBI-t.
A lap ugyanakkor megjegyezte: a Republikánus Párt képviselőházi vezető politikusai mindaddig nem is tudtak az illetéktelen behatolásról, amíg a Politico stábja nem értesítette erről a kongresszusi bizottság tisztségviselőit. A Republikánus Kongresszusi Bizottság egyezteti és hangolja össze a republikánus képviselők választási kampányait.
Címkék: informatika, USA, választások